**Iago Falque Silva**, nado en Vigo o 4 de abril de 1990, é un futbolista galego que xoga na demarcación de centrocampista para o América de Cali, da Primeira A de Colombia. É un xogador zurdo, que ten ocupado as posicións de medio e sobre todo media punta ou medio ofensivo. Desenvolveu a maior parte da súa carreira no fútbol italiano, sendo o terceiro futbolista español con máis goles na Serie A, só por de Callejón e do tamén galego Luis Suárez.

É fillo da política do PSdeG, Carmela Silva.

Traxectoria
-----------

### Comezos

Comezou a xogar ao fútbol no Cristo de la Victoria de Vigo, e con 11 anos foi posto a proba polo Real Madrid, co que disputou dous torneos e foi elixido mellor xogador do Torneo Internacional de Maspalomas. Ao remate deste, aceptou unha oferta do FC Barcelona, onde se foi formando como xogador nas categorías inferiores.

### Juventus

Logo de sete anos en Barcelona, en agosto de 2008 fichou pola Juventus por un período de catro anos, sendo asignado ao equipo xuvenil ou "Primavera". O 5 de decembro de 2008 foi convocado por primeira vez polo adestrador do primeiro equipo, Ciro Ferrara, para un partido da Serie A, contra o Lecce, pero non chegou a xogar. Continuou o resto da tempada no xuvenil, co que gañou o Torneo de Viareggio. 

#### Cesión ao Bari

En agosto de 2009 saíu cedido ao Bari, club no que permaneceu cinco meses sen chegar a debutar co primeiro equipo na Serie A, xogando no canto diso co xuvenil. En xaneiro regresou a Turín e volveu vestir a camiseta do equipo "Primavera", co que gañou de novo o Torneo de Viareggio, marcando un dos goles da final ante o Empoli.

#### Cesión ao Villarreal B

O 29 de xullo o Villareal e a Juventus chegaron a un acordo para a cesión por unha tempada do futbolista ao filial do equipo castellonenco, o Villarreal B, que militaba na Segunda División. Titular indiscutible no ataque amarelo, foi o máximo goleador do equipo, con 11 tantos.

### Tottenham Hotspur

Na tempada 2011/12 volveu ser cedido pola Juventus, desta vez ao Tottenham Hotspur. O 15 de setembro debutou co equipo na Europa League, nun partido ante o PAOK FC en Tesalónica. Despois de disputar catro partidos máis da competición europea e un da FA CUP, en xaneiro de 2012, o equipo inglés decidiu fichalo en propiedade e cedelo ao Southampton, que ocupaba o liderado da Championship, a segunda liga inglesa. Debutou esa mesma semana ante o Leicester, pero non volveu disputar ningún minuto co equipo.

#### Cesións ao Almería e Rayo Vallecano

Comezou a tempada 2012/13 no Tottenham, co que debutou na Premier League nun partido contra o Everton, pero en xaneiro foi cedido ao Almería, da Segunda División. No equipo andaluz fíxose coa titularidade e logrou o ascenso despois de derrotar na promoción o Las Palmas e o Girona. Para a campaña 2013/14 foi cedido ao Rayo Vallecano, da Primeira División. Debutou na máxima categoría nun encontro fronte ao Levante, e disputou un total de 31 partidos co equipo, marcando tres goles.

### Genoa

En agosto de 2014 fichou polo Genoa, regresando así ao fútbol italiano. Co equipo xenovés estreouse na Serie A, na derrota da primeira xornada ante o Napoli. Titular durante a maior parte da tempada, foi o máximo anotador do equipo de Gasperini, que rematou sexto na táboa, sumando un total de 13 goles en liga e un na Copa de Italia.

### Roma

No verán de 2015 foi traspasado á Roma, que pagou por el uns oito millóns de euros. No equipo da capital italiana, comezou xogando como titular con Rudi Garcia como adestrador, pero foi relegado á suplencia trala chegada de Luciano Spalletti ao banco. Coa camiseta da Roma fixo o seu debut na Liga de Campións, nun partido contra o FC Barcelona no Stadio Olimpico. Xogou cinco encontros da máxima competición europea e marcou un gol, nun empate a catro goles ante o Bayer Leverkusen.

### Torino

En xullo de 2016 anunciouse a súa cesión ao Torino, tamén da Serie A. Marcou 12 goles e repartiu 8 asistencias no equipo adestrado por Siniša Mihajlović. O seu bo rendemento propiciou que o equipo piemontés exercese a súa opción de compra sobre o xogador. Repetiu os 12 goles na tempada 2017/18 e marcou 6 na seguinte. 

#### Cesión ao Genoa

Con todo, perdeu protagonismo no inicio da tempada 2019/20 e no mercado invernal saíu cedido ao Genoa, equipo no que debutara na Serie A uns anos antes. Alí tivo como técnico a Davide Nicola e xogou 10 encontros ata o remate da competición, anotando dous goles.

#### Cesión ao Benevento

Na tempada 2020/21 foi cedido por novena vez na súa carreira, desta volta ao Benevento, da Serie A. No equipo adestrado por Filippo Inzaghi apenas contou con minutos, disputando só 11 partidos, só 4 deles como titular, e marcando un gol ante o Crotone. O equipo acabou a tempada descendendo á Serie B. Ao remate da súa cesión deixou o Torino e o fútbol italiano, sendo o terceiro futbolista español con máis goles marcados na historia da Serie A (48), só por detrás de Callejón e do tamén galego Luis Suárez.

### América de Cali

Despois de estar uns meses sen equipo, en xaneiro de 2022 asinou como novo xogador do América de Cali, da Primeira A de Colombia. Debutou co equipo adestrado por Juan Carlos Osorio o 28 de febreiro, nunha vitoria por 2-0 sobre o Once Caldas. Uns días despois xogou o seu primeiro partido na Copa Suramericana, ante o Independiente Medellín.

### Selección nacional

Internacional coas categorías inferiores da selección española, en 2007 participou coa sub-17 na Eurocopa sub-17 e na Copa do Mundo sub-17. Na primeira delas, disputada en Bélxica, marcou dous goles e foi titular na final ante Inglaterra, na que España se proclamou campioa grazas a un solitario gol de Bojan Krkić. No Mundial, celebrado en Corea do Sur, marcou un gol contra Corea do Norte e disputou unha nova final, na que España caeu ante Nixeria na quenda de penaltis, sendo el un dos que fallaron o seu lanzamento.

En 2008 foi convocado por Arsenio Iglesias e Fernando Vázquez para xogar coa selección galega nun amigable contra Irán. Foi titular en dito partido, disputado no estadio de Riazor, no que Galicia venceu por 3-2. Foi convocado tamén para o encontro da *Irmandiña* contra Venezuela en 2016, pero a última hora foi baixa por lesión.

Datos persoais
--------------

Súa nai é a política do PSdeG Carmela Silva, que ostentou entre outros cargos o de senadora, deputada no Congreso e presidenta da Deputación de Pontevedra. É ademais sobriño de Gustavo Falque, presidente do Coruxo dende 2001. Froito da súa relación coa modelo venezolana Carolina Araque, en 2021 naceu o seu fillo Liam.

Palmarés
--------

Selección española sub-17
* **Eurocopa sub-17 (1):** 2007.

Notas
-----

1. ↑  Guasch, Tomás (21 de decembro de 2008). ""Italia mezcla fútbol y ajedrez a un tiempo: juegan a otra cosa"". *As* (en castelán). Consultado o 12 de maio de 2022.
2. ↑  "El sueño de Falqué no estaba en Valdebebas". *Marca* (en castelán). 1 de novembro de 2013. Consultado o 12 de maio de 2022.
3. ↑  "Iago Falqué: Llegado de Galicia con una zurda 'diez'" (en castelán). 5 de xullo de 2006. Consultado o 12 de maio de 2022.
4. ↑  "Mercado: Iago Falqué ficha por la Juventus" (en castelán). 2 de setembro de 2008. Consultado o 12 de maio de 2022.
5. ↑  "El gallego Iago Falque se asoma en el Juventus" Arquivado 14 de decembro de 2013 en Wayback Machine. *El Correo Gallego*, 7/12/2008
6. ↑  "Iago Falque se marcha cedido al Bari". *Faro de Vigo* (en castelán). 26 de agosto de 2009. Consultado o 12 de maio de 2022.
7. ↑  "62nd "Torneo di Viareggio" 2010". *rsssf.com* (en inglés). Consultado o 12 de maio de 2022.
8. ↑  "Iago Falqué jugará cedido en el Tottenham". *Marca* (en castelán). 26 de agosto de 2011. Consultado o 12 de maio de 2022.
9. ↑  Fichaje por el Tottenham Hotspur, artigo en *Marca*, 16 de xaneiro de 2012 *(en castelán)*.
10. ↑  "Iago Falqué se incorpora al Almería". *Mundo Deportivo* (en castelán). 25 de xaneiro de 2013. Consultado o 12 de maio de 2022.
11. ↑  Suárez, Isaac (23 de agosto de 2013). "Iago Falqué refuerza al Rayo". *Marca* (en castelán). Consultado o 12 de maio de 2022.
12. ↑  "Iago Falque ficha por el Genoa". *As* (en castelán). 1 de agosto de 2014. Consultado o 12 de maio de 2022.
13. ↑  "Iago Falque firma por la Roma hasta 2020". *Marca* (en castelán). 1 de xullo de 2015. Consultado o 12 de maio de 2022.
14. ↑  Solé, Sergi (20 de outubro de 2015). "El Bayer devuelve una remontada espectacular a la Roma y le birla el triunfo". *Mundo Deportivo* (en castelán). Consultado o 12 de maio de 2022.
15. ↑  "El Torino ejerce la opción de compra por Iago Falque". *As* (en castelán). 4 de xaneiro de 2017. Consultado o 12 de maio de 2022.
16. ↑  Rivas, Isaac (31 de xaneiro de 2020). "Iago Falque jugará como cedido en el Genoa" (en castelán). Consultado o 12 de maio de 2022.
17. ↑  Ferré, Quim (14 de abril de 2020). "Los 10 futbolistas españoles con más goles en la historia de la Serie A". *90min.com* (en castelán). Arquivado dende o orixinal o 12 de maio de 2022. Consultado o 12 de maio de 2022.
18. ↑  "Iago Falque y su debut con el América de Cali: jugó un tiempo en el 2-0 sobre Once Caldas" (en castelán). 28 de febreiro de 2022. Consultado o 12 de maio de 2022.
19. ↑  "Iago Falque y el mensaje tras su primera derrota con América" (en castelán). 10 de marzo de 2022. Consultado o 12 de maio de 2022.
20. ↑  "Bojan eleva a España". *El Mundo* (en castelán). 14 de maio de 2007. Consultado o 12 de maio de 2022.
21. ↑  "España - Nixeria 2007". *FIFA* (en inglés). Arquivado dende o orixinal o 18 de setembro de 2007. Consultado o 12 de maio de 2022.
22. ↑  Fernández, Carlos Alberto (28 de decembro de 2008). "Galicia vence a Irán con Novo como estrella". *La Opinión A Coruña* (en castelán). Consultado o 12 de maio de 2022.
23. ↑  "Galicia - Venezuela, en directo". *La Voz de Galicia* (en castelán). 20 de maio de 2016. Consultado o 12 de maio de 2022.
24. ↑  Estévez, Antonio (17 de outubro de 2017). "Dolor y rabia: el deporte contra las llamas". *Marca* (en castelán). Consultado o 12 de maio de 2022.
25. ↑  "Carmela Silva: "Xa podo decir que son unha avoa feliz"". *El Progreso* (en castelán). 2 de marzo de 2021. Consultado o 12 de maio de 2022.
26. ↑  "La motivación de Iago Falque: conozca a su bella esposa venezolana" (en castelán). 27 de xaneiro de 2022. Consultado o 12 de maio de 2022.

Véxase tamén
------------

### Ligazóns externas

* Datos do xogador Arquivado 19 de abril de 2022 en Wayback Machine. no sitio web do América de Cali *(en castelán)*.

| * v
* c
* e
**Selección galega** - **Galicia–Irán (2008)** |
| --- |
| 
* Diego López
* Roberto
* Rubén
* Noguerol
* Piscu
* Capi
* Jonathan Aspas
* Roberto Lago
* Sito
* Álex Bergantiños
* Cabanas
* Borja
* Falque
* Julio Álvarez
* Pablo Álvarez
* Trashorras
* Jonathan Vila
* Nano
* Losada
* Nacho Novo
* Seleccionadores: Arsenio Iglesias e Fernando Vázquez

 |  |

|  |  |
| --- | --- |
| Control de autoridades | 
* Wd: Q439282
* As: 17545
* BDFutbol: 14001
* FIFA: 269899
* FootballDatabase: 44130
* SoccerBase: 56235
* Soccerway: 62803
* Transfermarkt: 59340
* UEFA: 1902206
* Worldfootball: iago-falque

 |